*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 19ης Δεκεμβρίου 1984

σχετικά με τη δημιουργία Ισομερούς Επιτροπής των Σιδηροδρόμων

(85/13/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

Εκτιμώντας:

ότι οι αρχηγοί των κρατών ή των κυβερνήσεων έδωσαν τη διαβεβαίωση, στη δήλωσή τους της 21ης Οκτωβρίου 1972, ότι η οικονομική ανάπτυξη πρέπει, κατά προτεραιότητα, να επιτρέψει τη μείωση της ανισότητας των βιοτικών συνθηκών και να μεταφραστεί σε βελτίωση της ποιότητας και του επιπέδου ζωής·

ότι, στο πλαίσιο αυτό, θεώρησαν απαραίτητο το στόχο μιας αυξανόμενης συμμετοχής των κοινωνικών εταίρων στις οικονομικές και κοινωνικές αποφάσεις της Κοινότητας·

ότι η Επιτροπή διατήρησε μεταξύ των δράσεων που έχουν προτεραιότητα, οι οποίες συμπεριλαμβάνονται στο «πρόγραμμα κοινωνικής δράσεως» της Κοινότητας, τον διάλογο και τη συνεννόηση των κοινωνικών εταίρων σε κοινοτικό επίπεδο· ότι το Συμβούλιο, στο ψήφισμα του της 21ης Ιανουαρίου 1974 σχετικά με το πρόγραμμα της κοινωνικής δράσεως (1), διατήρησε, μεταξύ των δράσεων που πρέπει να αναληφθούν κατά προτεραιότητα, την προώθηση της συμμετοχής των κοινωνικών εταίρων στις οικονομικές και κοινωνικές αποφάσεις της Κοινότητας·

ότι το Ευρωπαϊκό Κοινοβούλιο κατέστησε σαφές, στο ψήφισμά του της 13ης Ιουνίου 1972 (2), ότι η συμμετοχή των κοινωνικών εταίρων στη διατύπωση της κοινοτικής πολιτικής πρέπει να πραγματοποιηθεί κατά τη διάρκεια του πρώτου σταδίου της οικονομικής και νομισματικής ενώσεως·

ότι η Οικονομική και Κοινωνική Επιτροπή εξεφράσθη με τον ίδιο τρόπο στη γνώμη της, της 24ης Νομεβρίου 1971·

ότι, στα συμπεράσματά του της 22ας Ιουνίου 1984 όσον αφορά το μεσοπρόθεσμο πρόγραμμα κοινωνικής δράσης της Κοινότητας, το Συμβούλιο υποδεικνύει ότι ο Ευρωπαϊκός Κοινωνικός Διάλογος πρέπει να διευρυνθεί και να προσαρμοστεί ώστε η συμμετοχή των κοινωνικών εταίρων στις οικονομικές και κοινωνικές αποφάσεις της Κοινότητας να γίνει πιο αποτελεσματικός (3)·

ότι η κατάσταση στα διάφορα κράτη μέλη συνεπάγεται την ενεργό συμμετοχή των κοινωνικών εταίρων των σιδηροδρόμων για τη βελτίωση και τον εναρμονισμό των όρων ζωής και εργασίας στους σιδηροδρόμους και ότι η σύσταση ισομερούς επιτροπής συνδεδεμένης με την Επιτροπή αποτελεί το καταλληλότερο μέσο για να διασφαλισθεί η συμμετοχή αυτή, διότι δημιουργεί, σε κοινοτικό επίπεδο, ένα αντιπροσωπευτικό όργανο των ενδιαφερομένων κοινωνικοοικονομικών δυνάμεων·

ότι η απόφαση 72/172/ΕΟΚ της Επιτροπής της 24ης Απριλίου 1972 σχετικά με τη δημιουργία συμβουλευτικής ισομερούς επιτροπής για τα κοινωνικά προβλήματα των σιδηροδρόμων (4), δεν αντιστοιχεί πλέον στις εξελίξεις της κοινωνικής πολιτικής που συνίσταται από τα κοινοτικά όργανα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ιδρύεται, παρά τη Επιτροπή, Ισομερής Επιτροπή των Σιδηροδρόμων, η οποία καλείται εφεξής «επιτροπή».

Άρθρο 2

Η επιτροπή βοηθεί την Επιτροπή στην εκπόνηση και στην εκτέλεση της κοινοτικής κοινωνικής πολιτικής που αποσκοπεί στη βελτίωση και τον εναρμονισμό των όρων ζωής και εργασίας στους σιδηροδρόμους.

Άρθρο 3

1. Προκειμένου να πραγματοποιεί το στόχο που προβλέπεται στο άρθρο 2, η επιτροπή:

α) εκφέρει γνώμες ή απευθύνει εκθέσεις στην Επιτροπή, είτε κατόπιν αιτήσεως της τελευταία είτε εξ ιδίας πρωτοβουλίας, και

β) για τον τομέα που σχετίζεται με τις αρμοδιότητες των επαγγελαμτικών οργανώσεων που αναφέρονται στο άρθρο 4 παράγραφος 2 στοιχείο α):

- ευνοεί το διάλογο και τη συνεννόηση και διευκολύνει τις διαπραγματεύσεις μεταξύ των οργανώσεων αυτών,

- ετοιμάζει μελέτες,

- συμμετέχει σε συνέδρια και σε σεμινάρια.

2. Η επιτροπή ενημερώνει κάθε ενδιαφερόμενο κύκλο για τις δραστηριότητές της.

3. Όταν η Επιτροπή ζητεί τη γνώμη ή κάποια έκθεση της επιτροπής, δυνάμει της παραγράφου 1 στοιχείο α) του παρόντος άρθρου, δύναται να καθορίζει προθεσμία εντός της οποίας πρέπει να εκφέρεται η γνώμη αυτή ή εντός προθεσμίας της οποίας πρέπει να της διαβιβάζεται η έκθεση.

Άρθρο 4

1. Η Επιτροπή έχει 44 μέλη.

2. α) Τα μέλη της επιτροπής διορίζονται από την Επιτροπή κατόπιν προτάσεως των ακολούθων οργανώσεων μεταφορέων και εργαζομένων στις οδικές μεταφορές:

Οργανώσεις μεταφορέων:

Διεθνής Οργάνωση των Σιδηροδρόμων (UIC).

Οργάνωση εργαζομένων:

Συνδικαλιστική επιτροπή μεταφορών στην Ευρωπαϊκή Κοινότητα.

β) Οι έδρες κατανέμονται ως εξής:

- είκοσι δύο στους εκπροσώπους των οργανώσεων των μεταφορέων,

- είκοσι δύο στους εκπροσώπους των οργανώσεων των εργαζομένων.

Άρθρο 5

1. Διορίζεται ένα αναπληρωματικό μέλος για κάθε μέλος της επιτροπής, με τους ίδιους όρους που προβλέπονται στο άρθρο 4 παράγραφος 2.

2. Υπό την επιφύλαξη των διατάξεων του άρθρου 9, το αναπληρωματικό μέλος δεν συμμετέχει στις συναντήσεις της επιτροπής ή κάποιας ομάδας εργασίας, με την έννοια του άρθρου 9, ή δεν λαμβάνει μέρος στις εργασίες τους παρά σε περίπτωση κωλύματος του μέλους που αναπληρώνει.

Άρθρο 6

1. Η διάρκεια της εντολής των μελών της επιτροπής και των αναπληρωματικών τους είναι τέσσερα έτη. Η εντολή είναι αναεώσιμη.

2. Τα μέλη και οι αναπληρωματικοί τους, των οποίων έχει λήξει η εντολή, συνεχίζουν να ασκούν τα καθήκοντά τους μέχρις ότου αντικατασταθούν ή ανανεωθεί η εντολή τους.

3. Η εντολή ενός μέλους ή του αναπληρωματικού του τερματίζεται πριν από τη λήξη της περιόδου των τεσσάρων ετών αν το μέλος αυτό παραιτηθεί ή πεθάνει ή αν η οργάνωση που υπέβαλε την υποψηφιότητά του ζητήσει την αντικατάστασή του. Ο διάδοχός του διορίζεται για τη διάρκεια της εντολής που απομένει να διαρρεύσει βάσει της διαδικασίας που προβλέπεται στο άρθρο 4 παράγραφος 2.

4. Τα ασκούμενα καθήκοντα δεν αμοίβονται.

Άρθρο 7

1. Με πλειοψηφία των δύο τρίτων των παρόντων μελών η επιτροπή εκλέγει κάθε δύο έτη, μεταξύ των μελών της, ένα πρόεδρο και έναν αντιπρόεδρο. Ο πρόεδρος και ο αντιπρόεδρος επιλέγονται διαδοχικά, και αντιστρόφως, μεταξύ των αντιπροσώπων των δύο ομάδων οργανώσεων που αναφέρθηκαν στο άρθρο 4 παράγραφος 2 στοιχείο α).

2. α) Ο πρόεδρος και ο αντιπρόεδρος, των οποίων έληξε η εντολή, εξακολουθούν να ασκούν τα καθήκοντά τους μέχρις ότου αντικατασταθούν.

β) Στην περίπτωση της πρόωρης λήξης της εντολής του προέδρου και του αντιπροέδρου, λαμβάνεται πρόνοια για την αντικατάστασή τους για τη διάρκεια της εντολής που μένει να διαρρεύσει, βάσει της διαδικασίας που προβλέπεται στην παράγραφο 1 του παρόντος άρθρου, βάσει προτάσεως της αντίστοιχης ομάδας τους.

Άρθρο 8

Η επιτροπή δύναται να δημιουργήσει γραφείο αρμόδιο για τον προγραμματισμό και το συντονισμό των εργασιών της. Το γραφείο αυτό συνίσταται από τον πρόεδρο, τον αντιπρόεδρο και τους υπεύθυνους των ομάδων εργασίας που προβλέπονται στο άρθρο 9 κατωτέρω. Άρθρο 9

Η επιτροπή δύναται:

α) να συστήνει ad hoc ή μόνιμες ομάδες εργασίας, προκειμένου να διευκολύνει τις εργασίες της. Μπορεί να εξουσιοδοτεί ένα μέλος να αντικατασταθεί από έναν άλλο εκπρόσωπο της οργανώσεώς του, που αναφέρεται ονομαστικώς, στα πλαίσια μιας ομάδας εργασίας· ο εκπρόσωπος έχει στις συναντήσεις της ομάδας εργασίας τα ίδια δικαιώματα με το μέλος που αντικαθιστά·

β) να προτείνει στην Επιτροπή να καλεί εμπειρογνώμονες προκειμένου να συμβάλουν σε προσδιορισμένες εργασίες. Έχει την υποχρέωση αυτή όταν καλείται προς αυτό από μία από τις οργανώσεις που αναφέρονται στο άρθρο 4 παράγραφος 2 στοιχείο α) ·

γ) να καλεί να συμμετάσχουν στις συναντήσεις της, ως εμπειρογνώμονες, κάθε πρόσωπο που έχει ιδιαίτερη γνώση του θέματος που είναι εγγεγραμμένο στην ημερήσια διάταξη. Αυτός ο εμπειρογνώμων συμμετέχει στη συνάντηση μόνο για το πρόβλημα που αποτέλεσε αφορμή της παρουσίας του.

Άρθρο 10

Η Επιτροπή συνεδριάζει μετά από πρόσκληση της γραμματείας της, κατόπιν αιτήσεως της Επιτροπής, του γραφείου της ή του ενός τρίτου των μελών της. Στην τελευταία περίπτωση συνεδριάζει εντός προθεσμίας τριάντα ημερών.

Άρθρο 11

1. Η γνώμη της επιτροπής δεν είναι έγκυρη παρά μόνο όταν στη συνεδρίασή της παρευρίσκονται τα δύο τρίτα των μελών της ή οι αναπληρωτές τους.

2. Η επιτροπή διαβιβάζει τη γνώμη της ή τις εκθέσεις της στην Επιτροπή. Αν μια γνώμη ή μια έκθεση δεν είναι ομόφωνη η επιτροπή διαβιβάζει τις διαφορετικές απόψεις που εκφράστηκαν στην Επιτροπή.

Άρθρο 12

1. Οι υπηρεσίες της Επιτροπής εξασφαλίζουν τη γραμματεία της επιτροπής, του γραφείου της και των ομάδων εργασίας.

2. Οι εκπρόσωποι των ενδιαφερομένων υπηρεσιών της Επιτροπής συμβάλλουν στις συνεδριάσεις της επιτροπής, του γραφείου της και των ομάδων εργασίας της.

3. Ένας αντιπρόσωπος της γραμματείας καθεμιάς από τις οργανώσεις, που αναφέρθηκαν στο άρθρο 4 παράγραφος 2 στοιχείο α), συμμετέχει ως παρατηρητής στις συνεδριάσεις της επιτροπής.

4. Η Επιτροπή, αφού έχει ακούσει τις απόψεις της επιτροπής, δύναται να καλεί άλλες οργανώσεις από αυτές που αναφέρονται στο άρθρο 4 παράγραφος 2 στοιχείο α), προκειμένου να συμμετάσχουν στις εργασίες της επιτροπής ως παρατηρητές.

Άρθρο 13

Υπό την επιφύλαξη των διατάξεων του άρθρου 214 της συνθήκης, υποχρεούνται οι συμμετέχοντες, κάθε φορά που η Επιτροπή τους πληροφορεί ότι η γνώμη που ζητείται αφορά θέμα με εμπιστευτικό χαρακτήρα, να μη διαδίδουν τις πληροφορίες τις οποίες έχουν λόγω εργασιών της επιτροπής, των ομάδων εργασίας της ή του γραφείου της.

Άρθρο 14

Η Επιτροπή, αφού ακούσει τη γνώμη της επιτροπής, έχει τη δυνατότητα να αναθεωρήσει την παρούσα απόφαση, σε συνάρτηση με την εμπειρία που θα έχει αποκτηθεί.

Άρθρο 15

Ακυρούται η απόφαση 72/172/ΕΟΚ της Επιτροπής.

Άρθρο 16

Η παρούσα απόφαση αρχίζει να ισχύει στις 19 Δεκεμβρίου 1984.

Βρυξέλλες, 19 Δεκεμβρίου 1984.

Για την Επιτροπή

Ivor RICHARD

Μέλος της Επιτροπής

(1) ΕΕ αριθ. C 13 της 12. 2. 1974, σ. 1.

(2) ΕΕ αριθ. C 70 της 1. 7. 1972, σ. 11.

(3) ΕΕ αριθ. C 175 της 4. 7. 1984, σ. 1.

(4) ΕΕ αριθ. L 104 της 3. 5. 1972, σ. 9.